b'\n_START_ARTICLE_\nBrit\xc5\xb3 Kolumbijos kolonija\n_START_SECTION_\nRaida\n_START_PARAGRAPH_\nIkikolonijiniais laikais Brit\xc5\xb3 Kolumbijos teritorijoje klest\xc4\x97jo auk\xc5\xa1to lygio \xc5\xa0iaur\xc4\x97s vakar\xc5\xb3 kranto ind\xc4\x97n\xc5\xb3 (tlingit\xc5\xb3, haid\xc5\xb3 ir kt.) kult\xc5\xabra. Pirmasis \xc4\x8dia i\xc5\xa1silaipin\xc4\x99s europietis buvo ispanas Juan P\xc3\xa9rez 1774\xc2\xa0m., o po ketveri\xc5\xb3 met\xc5\xb3 vietoves i\xc5\xa1tyrin\xc4\x97jo britas James Cook. Abi \xc5\xa1alys parei\xc5\xa1k\xc4\x97 pretenzijas \xc4\xaf \xc5\xa1\xc4\xaf i\xc5\xa1tekli\xc5\xb3 turting\xc4\x85 ir tankiai gyvenam\xc4\x85 region\xc4\x85. Aktyvesni kolonizacijoje buvo britai. 1792\xc2\xa0m. britas Alexander Mackenzie buvo pirmasis \xc5\xbemogus, pasiek\xc4\x99s \xc5\xa1\xc4\xaf region\xc4\x85 sausuma, t. y. per\xc4\x97j\xc4\x99s vis\xc4\x85 Amerikos \xc5\xbeemyn\xc4\x85._NEWLINE_Brit\xc5\xb3 Hadsono \xc4\xaflankos kompanija regione \xc4\xafsteig\xc4\x97 du didelius kaili\xc5\xb3 prekybos rajonus. \xc5\xa0iaurin\xc4\x97 dalis, \xc4\xaf \xc5\xa1iaur\xc4\x99 nuo Tompsono up\xc4\x97s vandenskyros, buvo vadinama Nauj\xc4\x85ja Kal\xc4\x97donija, o pietin\xc4\x97 (Kolumbijos baseinas daugiausia dab. JAV \xc5\xa1iaur\xc4\x97s vakaruose)\xc2\xa0\xe2\x80\x93 Kolumbijos rajonu arba Oregono \xc5\xbeeme. Kaip atskiros kolonijos buvo valdomos Vankuverio sala ir Karalien\xc4\x97s Karolinos salos. Svarbiausias regiono miestas buvo Fort Vankuver Kolumbijoje._NEWLINE_1846\xc2\xa0m. Va\xc5\xa1ingtono sutartimi britai buvo priversti atiduoti didel\xc4\x99 dal\xc4\xaf savo vald\xc5\xb3 (\xc4\xaf pietus nuo 49 lygiagret\xc4\x97s) JAV. Administracinis centras buvo perkeltas \xc4\xaf Viktorijos fort\xc4\x85. Tuo metu jame tebuvo apie 150 kolonist\xc5\xb3._NEWLINE_Kolonijos vystym\xc4\x85s\xc4\xaf labai paskatino regione rastas auksas ir viena po kitos \xc4\x8dia kilusios aukso kar\xc5\xa1tin\xc4\x97s. Viena pirm\xc5\xb3j\xc5\xb3 buvo 1857\xc2\xa0m. Freizerio kanjono aukso kar\xc5\xa1tin\xc4\x97, kuomet per kelet\xc4\x85 dien\xc5\xb3 \xc4\xaf region\xc4\x85 supl\xc5\xabdo keliolika t\xc5\xabkstan\xc4\x8di\xc5\xb3 aukso ie\xc5\xa1kotoj\xc5\xb3. Siekdama geriau kontroliuoti savo vald\xc4\x85, 1858\xc2\xa0m. britai j\xc4\x85 pavert\xc4\x97 oficialia kar\xc5\xabnos kolonija. Pirmuoju jos gubernatoriumi tapo James Douglas._NEWLINE_Kartojantis aukso kar\xc5\xa1tin\xc4\x97ms, kolonijos gubernatoriai siek\xc4\x97 konsolidacijos. 1863\xc2\xa0m. prie kolonijos prijungtos Karalien\xc4\x97s Karolinos salos, taip pat aukso turtingos teritorijos \xc5\xa1iaur\xc4\x97je (Stikino teritorijos), 1866\xc2\xa0m.\xc2\xa0\xe2\x80\x93 Vankuverio sala. Tokiu b\xc5\xabdu ji \xc4\xafgijo dabartin\xc4\x97s valstijos teritorij\xc4\x85 ir form\xc4\x85. Vyko karai su vietos ind\xc4\x97nais._NEWLINE_Po to, kai 1867\xc2\xa0m. rytin\xc4\x97je \xc5\xbeemyno pakrant\xc4\x97je buvo sukurta Kanados Konfederacija, buvo prad\xc4\x97ta galvoti apie Brit\xc5\xb3 Kolumbijos prisijungim\xc4\x85 prie jos, nepaisant didelio geografinio atstumo. 1871\xc2\xa0m. Brit\xc5\xb3 Kolumbija prisijung\xc4\x97 prie Kanados, tapdama \xc5\xa1e\xc5\xa1t\xc4\x85ja jos valstija.'